Ռուսների վերաբերյալ առաջին հիշատակությունները հասել են 6-7-րդ դարերից։ Ռուս ազգը կազմավորվել է Կիևյան Ռուսիա պետությունում, որը գոյատևել է մինչև 13-րդ դարը։ Հետագա դարերում Մեծ Նովգորոդի, Մոսկվայի շուրջը և Վոլգա-Օկայի միջագետքում ձևավորվեց ռուսական իշխանությոններ։ Ռուսները հաստատվեցին նաև հարևան, թույլ բնակեցված տարածքներում՝ Վոլգայի ստորին հոսանքում, Հյուսիսային Կովկասում, Ուրալում, Սիբիրում, Անդրկովկասում, Մերձբալթիկայում, Ղազախստանում, Միջին Ասիայում։ ԽՍՀՄ-ի փլուզումից հետո սկսվեց ռուսների ներգաղթ մյուս հանրապետություններից դեպի բուն Ռուսաստան։ Ռուսաստանում բնակվող համեմատաբար մեծաթիվ ժողովուրդներից են՝ թաթարները, ուկրաինացիները, չուվաշները, բաշկիրները, մորդվաները, չեչենները, օսերը, յակուտները, հրեաները, Դաղստանի ժողովուրդները, բելառուսները։ Երկրի արևելքում ու հյուսիսում ապրում են չուկչաներ, նենեցներ, կորյակներ, խանտիներ, մանսիներ, սաամներ և այլ ժողովուրդներ, որոնց ներկայացուցիչների թիվը երբեմն հաշվվում է ընդամենը հարյուրներով։ Ռուսաստանում բնակվում են նաև հայեր, նրանց թիվը վերջին տարիներին կտրուկ աճել է և այժմ, ըստ մոտավոր գնահատման, հասել է 2 միլիոնի (հայկական խոշոր գաղթօջախներ են ձևավորվել Մոսկվայում և նրա մերձակայքում, Հյուսիսային Կովկասում)։